እስከ 200 ሺሕ ብርና ለሰባት ዓመታት የሚያስቀጡ ክልከላዎችን ያካተተ የኤክሳይስ ታክስ ረቂቅ አዋጅ ላይ ውይይት ተጠራ
እስካሁን ሲሠራበት የቆየውን የኤክሳይዝ ታክስ አዋጅ በመሻር በተሻሻሉ ድንጋጌዎች ረቂቅ አዋጅ ተዘጋጀ፡፡ ከዚህ በፊት የነበሩት የወንጀልና አስተዳደራዊ መቀጫዎች ላይ ከፍተኛ ለውጥ በማድረግ ድንጋጌዎቹን ተላልፈው በሚገኙ አካላት ላይ፣ እስከ ሰባት ዓመታት በሚደርስ እስርና እስከ 200 ሺሕ ብር በሚደርስ የገንዘብ መቀጮ ቅጣት የሚጥሉ ክልከላዎችን ያካተተው ረቂቅ አዋጅ ለውይይት ቀረበ፡፡ የገንዘብ ሚኒስቴር ለንግዱ ማኅበረሰብ አባላት የውይይት ጥሪ ያስተላለፈበት ይህ ረቂቅ አዋጅ በውስጡ ስለኤክሳይዝ ታክስ ያሰፈራቸውን ድንጋጌዎች በተላለፉ ግለሰቦችና ድርጅቶች ላይ፣ ከዚህ ቀደም የነበረው አዋጅ ካካተታቸው የገንዘብ መቀጫዎች አኳያ ከፍተኛ ጭማሪ ያደረገባቸውን መቀጫዎች ይዞ ብቅ ብሏል፡፡ ከዚህ ቀደም በነበሩትም ሆነ አሁን እንዲሻሻል በቀረበው በኤክሳይስ ታክስ አዋጅ መሠረት፣ ከውጭ የሚገቡም ሆኑ በአገር ውስጥ የሚመረቱና የኤክሳይስ ታክስ ግዴታ የሚጣልባቸው በርካታ ምርቶች አሉ፡፡ በመሆኑም እነዚህን ምርቶች እንዲያመርት የተፈቀደለት አምራች በፈቃዱ ከተመለከተው ሥፍራ ውጪ የኤክሳይዝ ታክስ የሚከፈልባቸውን ዕቃዎች በማምረት ተግባር ላይ መሰማራቱ በፍርድ ቤት የተረጋገጠ እንደሆነ፣ ከአምስት ዓመት እስከ ሰባት ዓመት በሚደርስ ፅኑ እስራትና ከ100,000 እስከ 200,000 ብር በሚደርስ የገንዘብ መቀጫ ይቀጣል ተብሏል፡፡ከዚህ በተጨማሪም የኤክሳይስ ታክስ የሚታከልባቸውን ምርቶች በረቂቅ አዋጁ ከተደነገገው ውጪ በማምረት፣ የኤክሳይዝ ታክስ ሊከፈልባቸው ሲገባቸው ወይም የኤክሳይዝ ታክስ ሳይከፈልባቸው ከተመረቱበት ፋብሪካ ወጪ የተደረጉ ዕቃዎችን በሚገዙና ፈቃድ ሳያገኙ በሚቀበሉት ላይ የቅጣት ዕርምጃዎች ተደንግገዋል፡፡ ለአብነትም እነዚህን የተላለፈ ወይም ሳይፈቀድለት ዕቃዎቹን የተቀበለ ወይም በይዞታው ሥር ያደረገ ማናቸውም ሰው ጥፋተኛ መሆኑ በፍርድ ቤት ሲረጋገጥ፣ ከሦስት እስከ አምስት ዓመት በሚደርስ ፅኑ እስራትና ከ100,000 እስከ 200,000 ብር በሚደርስ የገንዘብ ቅጣት እንደሚጣልበት በረቂቅ አዋጁ ተቀምጧል፡፡እስካሁን በነበረውና በ1994 ዓ.ም. የተሻሻለው የኤክሳይዝ አዋጅ ቁጥር 307 1994 አዋጅ መሠረት፣ የኤክሳይስ ታክስ የሚከፈልባቸው ምርቶች ፍራፍሬን ሳይጨምር የለስላሳ መጠጦች፣ በዱቄት መልክ የተዘጋጁ ለስላሳ መጠጦች፣ የማዕድናት ውኃ፣ ማናቸውም አልኮል ያለባቸው መጠጦች፣ ማናቸውም ቢራና ስታውት መጠጦች፣ ማናቸውም የወይን ጠጅ መጠጦች፣ ማናቸውም አልኮል ያለባቸው መጠጦች፣ የጥራት መጠኑ 80 ዲግሪና ከዚያ በላይ የሆነ ንፁህ አልኮል፣ ትምባሆና የትምባሆ ውጤቶች፣ ሲጋራና ሱረትን ጨምሮ ተመሳሳይ ምርቶች፣ አውቶሞቢልና የሥራ መኪኖች ከ1,300 ሲሲ ጉልበት ጀምሮ፣ ነዳጅ፣ ጨው፣ የተለፋ ቆዳ፣ ጨርቃ ጨርቅና የእነዚህ ምርቶች የሆኑ፣ የኤሌክትሮኒክስ ምርቶችን ጨምሮ በርካታ ቁሳቁሶች የኤክሳይስ ታክስ ይመለከታቸዋል፡፡ ከዚህ ቀደም በነበረው አዋጅ ትልቁ የገንዘብ መቀጫ መጠን እስከ 100 ሺሕ ብር የሚደርስ ሲሆን፣ ቅጣቱ የቱንም ያህል ቢበዛ ከዚህ መጠን እንዳይበልጥ ይደነግግ  ነበር፡፡ አዲሱ ረቂቅ አዋጅ እስከ ሰባት ዓመታት በሚደርስ የእስርና እስከ 200 ሺሕ ብር በሚደርስ የገንዘብ መቀጮ ጥፋተኞችን እንደሚቀጣ አስፍሯል፡፡ እንዲህ ያሉትን የቅጣት ዕርምጃዎች ጨምሮ በይዘትና በመጠን የተስፋፉ አንቀጾችን ያካተተው የመጀመሪያ ረቂቅ የኤክሳይስ ታክስ አዋጅ፣ ረቡዕ ሚያዝያ 16 ቀን ውይይት እንዲደረግበት በገንዘብ ሚኒስቴር ጥሪ መተላለፉ ታውቋል፡፡  